Qas pa ri qꞌij riꞌ,
ri nabꞌe qꞌij re ri semana,
chaqꞌabꞌ chik ki mulim kibꞌ ri tijoxelabꞌ.
Ki tzꞌapim kꞌu ri u chiꞌ taq ja rumal chi xkixej kibꞌ chkiwäch ri winaq aj Israel.
Xok bꞌi ri Jesús,
xtakꞌi kꞌu chkixol.
Xuya rutzil ki wäch,
xubꞌij chke:
Chuxlan bꞌaꞌ ri iwanimaꞌ,
—xcha chke.
Aretaq xbꞌitaj waꞌ we tzij riꞌ rumal,
xukꞌut ru qꞌabꞌ chkiwäch xuqujeꞌ ru kꞌalkꞌax.
Ri tijoxelabꞌ xekikotik aretaq xkil u wäch ri Qajaw Jesús.
Te kꞌu riꞌ ri Jesús xubꞌij chi jumul chke:
Chuxlan bꞌaꞌ ri iwanimaꞌ,
—xchaꞌ.
Jeꞌ jas ri nu Tat xinutaq loq in,
je riꞌ ri in xuqujeꞌ kixintaq bꞌi ix,
—xcha chke.
Te kꞌu riꞌ xuya ri ruxlabꞌ pa ki wiꞌ,
xubꞌij:
Chikꞌama ri Loqꞌalaj Espíritu,
—xcha chke.
Jachin taq ri kisach ri ki mak,
käsachtaj na ri ki mak.
Jachin taq ri man kisach tä ri ki mak,
man käsachtaj tä na ri ki mak,
—xcha chke.
Ri tat Tomás,
jun chke ri kabꞌlajuj u tijoxelabꞌ ri Jesús ri käbꞌix Gemelo che,
man kꞌo tä ri areꞌ aretaq xopan ri Jesús.
Te kꞌu riꞌ ri nikꞌiaj tijoxelabꞌ chik xkibꞌij che ri tat Tomás:
Xqil u wäch ri Qajaw Jesús,
—xecha che.
Are kꞌu ri tat Tomás xubꞌij chke:
We man kinwil ri soktajinaq ri xubꞌan ri klawux pu qꞌabꞌ,
te kꞌu riꞌ kinnim ru wiꞌ nu qꞌabꞌ pa taq ri jul,
xuqujeꞌ kinnim ri nu qꞌabꞌ pa ru kꞌalkꞌax,
man kinkoj taj,
—xcha chke.
Okꞌowinaq chi wajxaqibꞌ qꞌij.
Ri tijoxelabꞌ ki mulim kibꞌ jumul chik pa jun ja,
kꞌo chi kꞌu ri tat Tomás kukꞌ ri e areꞌ.
Te riꞌ,
pune e tzꞌapil ru chiꞌ taq ja,
ri Jesús xok bꞌik,
xtakꞌi kꞌu chkixol.
Xuya rutzil ki wäch,
xubꞌij:
Chuxlan bꞌaꞌ ri iwanimaꞌ,
—xcha chke.
Te kꞌu riꞌ xubꞌij che ri tat Tomás:
Chawilampe ri nu qꞌabꞌ,
chanima kꞌu bꞌi ru wiꞌ a qꞌabꞌ waral.
Chayuqu ra qꞌabꞌ,
chanima kꞌu bꞌi pa ri nu kꞌalkꞌax.
Mubꞌan chi kiebꞌ a kꞌux,
xane chatkojon chwe,
—xcha che.
Te riꞌ xchꞌaw ri tat Tomás,
xubꞌij che:
¡Wajaw,
nu Dios!
—xcha che.
Ri Jesús xubꞌij che:
Tomás,
ri at kämik xatkojon chwe rumal chi xawil nu wäch.
Utz kꞌu ke ri kekojon chwe pune man käkil nu wäch,
—xcha che.
Kꞌia kꞌu kajmabꞌal taq etal xubꞌan na ri Jesús chkiwäch ru tijoxelabꞌ ri man xetzꞌibꞌax tä pa we wuj riꞌ.
Xetzꞌibꞌax kꞌu waꞌ ri kꞌo waral rech ri ix kikojo chi ri Jesús are ri Cristo,
ru Kꞌojol ri Dios,
rech aretaq kixkojon che ri Areꞌ,
kiriq na ri kꞌaslemal ri man kꞌo tä u kꞌisik,
—xcha chke.